Author: Korisnik

Župa Gospe od Zdravlja Smilčić

Župni ured Prikazanja Blažene Djevice Marije Smilčić

Župni listić br. 9
23. listopada 2011.
30. nedjelja kroz godinu A

Evanđelje Mt 22,34-40
Ljubi Gospodina, Boga svojega, i svoga bližnjega kao sebe samoga. Čitanje svetog Evanđelja po Mateju
U ono vrijeme: Kad su farizeji čuli kako Isus ušutka saduceje, okupiše se, a jedan od njih, zakonoznanac, da ga iskuša, upita: »Učitelju, koja je zapovijed najveća u Zakonu?« A on mu reče: »Ljubi Gospodina Boga svojega svim srcem svojim, i svom dušom svojom, i svim umom svojim. To je najveća i prva zapovijed. Druga, ovoj slična: Ljubi svoga bližnjega kao sebe samoga. O tim dvjema zapovijedima visi sav Zakon i Proroci.« Riječ Gospodnja.

Ispitaj se!
Tko ostaje u ljubavi, u Bogu ostaje i Bog u njemu. (Iv 4, 16) Je li tvoja ljubav na pravom mjestu? Ljubav koja je raspeta za tebe i mene.
Bičuješ li je … nevjera
Zabadaš li joj trn ... Ogovaraš li? Osuđuješ li? Mrmljaš li?
Nosiš li križ ... jesi li Šimun Cirenac, pun sućuti za ljude koji traže pomoć? Polažeš li svoj križ svakog jutra u ruke Isusa?
Vjeruješ li Mu? Vjeruj Mu!
O Bože moj lijepe li te tvoje zapovijedi najljepša je i najteža je!
Pomažeš li svom bližnjem u njegovoj potrebi? Hrabriš li ga, tješiš li ga posjećuješ li ga, vidiš li u njemu Isusa?
Tvoj bližnji je svaki čovjek u potrebi koji se nađe uz tebe.
Ili ga blijedo gledaš ogovaraš ga ili se praviš da ga ne vidiš i ne poznaješ, ismijavaš ga?
Ada Arbanas

Gospodine Isuse Kriste, postao si čovjekom, ne da ti služe nego da služiš. U tvojoj Crkvi svaki talent može biti od koristi. Ako me zoveš, neću izmicati. Daj mi odvažnost da se odazovem. Udijeli mi svoga Duha kod malih i velikih odluka. Ako nešto nisam dobro shvatio, pomoći ćeš mi naći pravu riječ i ustrajati. I druge ću hrabriti da preuzmu zadaću u tvojoj zajednici, da ti - u nama ljudima - uzmogneš služiti. Oduševi me za to. Nek moj dragovoljni doprinos bude tvoja radosna poruka. Gospodine, ne želim živjeti da mi služe nego da služim.
(Dolazim ti reći, Đakovo, 1988.)

Tumačenje
Gospodine! Svaki se puta na početku mise kajemo i taj pokajnički čin osvješćuje nam činjenicu da smo daleko od ideala istinskog čovjeka kako si ga jedino Ti, Kriste, proživio.
Sveti Augustin je kazao: “Ljubi i čini što hoćeš!”. Jer, istinska ljubav može činiti samo ono što je dobro. Trebali bismo se otvoriti životu drugih, uživiti se u situaciju brata i ponuditi se za svaku pomoć, za prisutnost koja ohrabruje.
No, podložni smo slabostima i žalostima. Trebali bismo biti radosni u ljubavi prema Tebi. A žalosni samo stoga što “Ljubav nije dovoljno ljubljena!”
Gospodine, znam da Te ne ljubim dovoljno. To je najveća zapovijed, a opet je tako nesavršeno održavam. Pomozi mi da Te savršenije ljubim!
Ti veliš: “Što god ste učinili jednome od ove moje najmanje braće, meni ste učinili!” Kažeš da je druga zapovijed jednaka onoj prvoj. Stoga: pomozi mi da otkrijem ljubav prema Tebi upravo u ljubavi prema bratu čovjeku. Dario Miletić

Nedjelja, 23. listopada - 30. nedjelja kroz godinu A
Ponedjeljak, 24. listopada - sv. Antun Marija Claret
Utorak, 25. listopada - sv. Krispin i Krispinijan, sv. Krizant i Darija, sv. Tabita
Srijeda, 26. listopada - sv. Demetrije Srijemski, sv. Evarist, sv. Lucijan i drugovi
Četvrtak, 27. listopada - sv. Florencije, sv. Frumencije,
Petak, 28. listopada - Sv. Šimun i Juda Tadej, blagdan
Subota, 29. listopada - sv. Donat, sv. Euzebija, sv. Ida, sv. Narcis
Nedjelja, 30. listopada - 31. nedjelja kroz godinu A

Uređivačko vijeće: Don Jure Zubović,
Željka Milković, Martina Milković
Suradnici: Ada Arbanas

Preporuka!
http://www.katolicki-tjednik.com
Katolički tjednik, tjednik s porukom